На основу члана 39. став 8. Закона о полицији („Службени гласник РС”, бр. 6/16, 24/18 и 87/18),

Влада доноси

**У Р Е Д Б У**

**О УНИФОРМИ И ОЗНАКАМА ПОЛИЦИЈСКИХ СЛУЖБЕНИКА**

**I. УВОДНЕ ОДРЕДБЕ**

**Члан 1.**

Овом уредбом прописујe се изглед, делови и ношење униформе полицијских службеника Министарства унутрашњих послова (у даљем тексту: Министарство) и ознаке на униформи.

**Члан 2.**

Униформа, у смислу ове уредбе, представља део визуелног идентитета Министарства и службено је обележје полицијских службеника приликом обављања полицијских и других унутрашњих послова, а чине је једнобразни делови одеће, обуће и ознака прописаних овом уредбом.

**Члан 3.**

Униформа полицијских службеника је:

1. униформа припадника полиције,
2. униформа припадника Специјалне антитерористичке јединице,
3. униформа припадника посебних јединица полиције,
4. униформа припадника ватрогасно-спасилачких јединица.

**Члан 4.**

Униформу из члана 3. ове уредбе носе полицијски службеници у статусу овлашћеног службеног лица и припадници ватрогасно-спасилачких јединица.

Поред полицијских службеника из става 1. овог члана, одређену униформу из члана 3. став 1. тач. 1) и 4) ове уредбе могу да носе:

1. ученици средње школе основане за потребе унутрашњих послова,
2. полазници основне полицијске обуке,
3. полазници основне обуке за припаднике ватрогасно-спасилачких јединица,
4. студенти Криминалистичко-полицијског универзитета,
5. приправници за полицијске службенике у статусу овлашћеног службеног лица који полицијске послове обављају у униформи,
6. приправници за полицијске службенике који обављају послове у ватрогасно-спасилачким јединицама.

**Члан 5.**

Појединачна радна места у Министарству на којима је предвиђено ношење униформе и врста униформе полицијских службеника утврђују се актом о материјалној формацији Министарства.

**Члан 6.**

Униформа за полицијске службенике женског пола је истог изгледа, карактеристика и врсте материјала као и униформа за полицијске службенике мушког пола, осим делова униформе прописаних овом уредбом који се израђују само за полицијске службенике женског пола.

**Члан 7.**

Ознаке на униформи, у смислу ове уредбе, су визуелна службена обележја која се носе на униформи и као таква чине њен саставни део.

**Члан 8.**

Полицијски службеници који у полицијским управама обављају управне послове, односно раде на решавању статусних питања грађана и издавању јавних исправа, као и полицијски службеници у статусу лица на посебним дужностима који обављају послове статусних питања странаца, носе једнообразне делове грађанског одела (у даљем тексту: радно одело).

Полицијски службеници Оркестра полиције носе свечано наступно одело.

**II. ИЗГЛЕД, ДЕЛОВИ И НОШЕЊЕ УНИФОРМЕ ПОЛИЦИЈСКИХ СЛУЖБЕНИКА**

**1. Униформа припадника полиције**

**Члан 9.**

Униформа припадника полиције је: редовна, интервентна и свечана униформа.

Униформу из става 1. овог члана чине основни и додатни делови.

**а) Редовна униформа припадника полиције**

**Изглед редовне униформе припадника полиције**

**Члан 10.**

Редовна униформа припадника полиције је тамно-плаве боје. Црне боје су обућа, рукавице и пододело. Беле боје је мајица кратак рукав.

Редовна униформа полицијских службеника саобраћајне полиције је плаве боје. Црне боје су обућа, рукавице и пододело.

Додатни делови редовне униформе за полицијске службенике граничне полиције који на граничним прелазима обављају полицијске послове, односно врше граничне провере је тамно-плаве боје. Црне боје су: обућа, рукавице, пододело и каиш. Светло-плаве боје су кошуља дуг и кратак рукав. Беле боје је мајица кратак рукав. Сребрно-беле боје је шнала за кравату.

Ради лакше уочљивости у условима смањене видљивости, на појединим деловима редовне униформе налазе се видљиви рефлектујући материјали.

**Делови редовне униформе припадника полиције**

**Члан 11.**

Делови редовне униформe припадника полиције су:

1. качкет,
2. зимска капа,
3. јакна краћа са подјакном,
4. јакна дужа (ветровка),
5. мајица кратак рукав,
6. поло мајица кратак рукав,
7. кошуља кратак рукав,
8. кошуља дуг рукав,
9. панталоне (летње и зимске),
10. чарапе (летње и зимске),
11. ципеле (летње и зимске),
12. кишна кабаница,
13. шал,
14. рукавице,
15. пододело и
16. ознаке на униформи.

Делови редовне униформе полицијских службеника саобраћајне полиције су:

1. качкет,
2. зимска капа,
3. јакна краћа,
4. јакна дужа (ветровка),
5. мајица кратак рукав,
6. поло мајица кратак рукав,
7. поло мајица дуг рукав,
8. кошуља кратак рукав,
9. кошуља дуг рукав,
10. панталоне (летње и зимске),
11. чарапе (летње и зимске),
12. ципеле (летње и зимске),
13. кишна кабаница,
14. шал,
15. рукавице,
16. пододело и
17. ознаке на униформи.

Додатни делови редовне униформе за полицијске службенике граничне полиције који на граничним прелазима обављају полицијске послове, односно врше граничне провере су:

1. шапка,
2. шешир,
3. јакна краћа,
4. јакна дужа (ветровка) са подјакном,
5. мајица кратак рукав,
6. кошуља кратак рукав,
7. кошуља дуг рукав,
8. кравата,
9. шнала за кравату,
10. џемпер,
11. панталоне (летње и зимске),
12. каиш,
13. чарапе (летње и зимске),
14. ципеле (летње и зимске).
15. кишна кабаница,
16. шал,
17. рукавице,
18. пододело и
19. ознаке на униформи.

**Ношење редовне униформе припадника полиције**

**Члан 12.**

Делови редовне униформе припадника полиције и редовне униформе полицијских службеника саобраћајне полиције носе се на следећи начин: *качкет* се носи тако да обод сунцобрана буде на чеоном делу главе до висине обрва, а ознака је видљива на централном делу изнад сунцобрана; *зимска капа* носи се са ознаком која је на средини чела; *јакна краћа, јакна дужа (ветровка)* или *подјакна* носе се закопчане до висине горње ивице џепова, а изузетно и потпуно закопчане; *мајица кратак рукав* се носи само испод кошуље дуг или кратак рукав, на начин да рукави мајице нису видљиви испод рукава кошуље; *поло мајица кратак рукав* и *поло мајица дуг рукав* се носе са откопчаним горњим дугметом, увучене у панталоне; *кошуља кратак рукав* и *кошуља дуг рукав* се носе закопчане, увучене у панталоне; *панталоне* сеносе са подопасачем увученим кроз гајке панталона тако да доњи предњи део ногавица додирује средишњи део горњишта ципеле; *чарапе* се носе навучене уз ногу тако да кожа ноге није видљива; *ципеле* се носе притегнутих пертли; *кишна кабаница* носи се приликом обављања послова и задатака на отвореном простору за време атмосферских падавина, преко спољних делова униформе; *шал* се носи уз јакну дужу (ветровку); *рукавице* се носе навучене на шаке, крајевима подвученим испод рукава; *пододело* се носи на начин да није видљиво његово ношење.

Додатни делови редовне униформе за полицијске службенике граничне полиције који на граничним прелазима обављају полицијске послове, односно врше граничне провере носе се на следећи начин: *шапка* и *шешир* се носе тако да доња ивица иде водоравно до линије највећег обима главе, док је шилт сунцобрана на шапки спуштен до висине обрва; *мајица кратак рукав* се носи само испод кошуље кратак рукав на начин да рукави мајице нису видљиви испод рукава кошуље; *кошуља кратак рукав* се носи без кравате по топлом времену са откопчаним једним горњим дугметом, увучена у панталоне; *кошуља дуг рукав* се носи са краватом закопчана до последњег дугмета, увучена у панталоне; *џемпер* се носи преко кошуље дуг рукав са краватом, а може се носити као спољни део униформе; *панталоне* се носе са каишем на начин да доњи предњи део ногавица додирује средишњи део горњишта ципеле; *каиш* се носи провучен кроз све гајке на панталонама и закопчан; *кравата* се носи на кошуљи дуг рукав, причвршћена шналом за кравату и провучена испод крагне; *шнала за кравату* се помоћу њеног патента учвршћује између четвртог и петог дугмета на кошуљи, рачунајући дугмад од крагне; *јакна краћа, јакна дужа (ветровка)* и *подјакна,* *чарапе, ципеле*, *кишна кабаница*, *шал,* *рукавице* и *пододело* носе се на начин прописан ставом 1. овог члана.

**Члан 13.**

Редовну униформу припадника полиције носе полицијски службеници у статусу овлашћеног службеног лица приликом обављања редовних послова и задатака из надлежности организационе јединице, као и других законом утврђених послова које одреди руководилац.

Додатне делове редовне униформе за полицијске службенике граничне полиције носе полицијски службеници приликом обављања полицијских послова на граничним прелазима, односно вршења граничних провера.

Делови редовне униформе носе се и комбинују у зависности од временских услова.

Качкет, капа, зимска капа, шапка и шешир носе се на глави ван службених просторија или возила.

Када се не носе на глави, качкет, капа и зимска капа држе се у џепу панталона на начин да не ометају коришћење других средстава и опреме, док се шапка и шешир носе испод пазуха леве руке.

Зимска капа носи се по хладном времену, по налогу надређеног полицијског службеника.

**б) Интервентна униформа припадника полиције**

**Изглед интервентне униформе припадника полиције**

**Члан 14.**

Делови интервентне униформе припадника полиције су тамно-плаве боје. Црне боје су поткапа са прорезом за очи, обућа, зимске рукавице, интервентне рукавице и пододело.

Делови интервентне униформе полицијских службеника криминалистичке полиције су камуфлажно-маскирне боје и израђују се комбиновањем црне, беле и сиве боје.

Ради лакше уочљивости у условима смањене видљивости, на појединим деловима интервентне униформе припадника полиције налазе се видљиви рефлектујући материјали.

**Делови интервентне униформе припадника полиције**

**Члан 15.**

Основни делови интервентне униформе припадника полиције су:

1. качкет,
2. зимска капа,
3. поткапа са прорезом за очи,
4. јакна са подјакном,
5. мајица кратак рукав,
6. поло мајица кратак рукав,
7. кошуља дуг рукав,
8. џемпер са рол-крагном,
9. панталоне (летње и зимске),
10. комбинезон,
11. чарапе (летње и зимске),
12. чизме,
13. дубоке ципеле,
14. кишна кабаница,
15. зимске рукавице,
16. тактичке рукавице,
17. пододело и
18. ознаке на униформи.

Додатни део интервентне униформе припадника полиције је беретка.

Делови интервентне униформе полицијских службеника криминалистичке полиције су:

1. качкет,
2. зимска капа,
3. поткапа са прорезом за очи,
4. јакна краћа,
5. јакна дужа,
6. мајица кратак рукав,
7. мајица дуг рукав,
8. поло мајица кратак рукав,
9. кошуља дуг рукав,
10. дукс са рол крагном,
11. тактичка кошуља,
12. панталоне (летње и зимске),
13. комбинезон,
14. чарапе (летње и зимске),
15. чизме,
16. дубоке ципеле,
17. зимске рукавице,
18. тактичке рукавице,
19. пододело и
20. ознаке на униформи.
    * 1. беретка

**Ношење интервентне униформе припадника полиције**

**Члан 16.**

Делови интервентне униформе припадника полиције и интервентне униформе полицијских службеника криминалистичке полиције носе се на начин прописан овом уредбом за основне делове редовне униформе припадника полиције, док се остали делови носе на следећи начин: *поткапа са прорезом за очи* носи се само по налогу надређеног полицијског службеника, на начин да у потпуности прекрива лице; *подјакна* се у затвореном простору носи спуштене крагне и закопчана до горње ивице џепова, а на отвореном се може носити и подигнуте крагне закопчане до краја; *мајица кратак рукав* се носи испод кошуље или комбинезона, а може се носити као спољни део униформе по топлом времену, увучена у панталоне; *поло мајица кратак рукав* се носи као спољни део униформе по топлом времену, са откопчаним горњим дугметом, увучена у панталоне; *џемпер са рол-крагном* се носи испод јакне са подјакном или испод подјакне, са спуштеном или подигнутом крагном закопчаном до краја; *панталоне* се носе са подопасачем увученим кроз гајке панталона на начин да је доњи део ногавице увучен у чизму или притегнут уз дубоке ципеле; *комбинезон* се носи закопчан са улошком или без улошка; *чизме* и *дубоке ципеле* носе се притегнутих пертли, *беретка* се носи нагнута у десну страну тако да покрива део потиљка и пола чела, а ознака се налази изнад левог ока.

Делови интервентне униформе припадника полиције носе се и комбинују у зависности од временских услова.

**Члан 17.**

Интервентна униформа припадника полиције носи се по налогу руководиоца организационе јединице приликом ангажовања у интервентним јединицама полиције, као и приликом извршавања посебних безбедносних задатака на надзору државне границе, вршења прегледа лица, ствари и саобраћајних средстава на граничним прелазима или тактичких вежби, према оперативним потребама полиције.

Униформа из става 1. овог члана носи се и у организационим јединицама надлежним за дежурство, интервенције и обезбеђење.

Интервентна униформа полицијских службеника криминалистичке полиције носи се у организационој јединици надлежној за послове полицијског хапшења.

**в) Свечана униформа припадника полиције**

**Изглед свечане униформе припадника полиције**

**Члан 18.**

Свечана униформа припадника полиције је тамно-плаве боје. Беле боје су свечана кошуља и свечане рукавице. Црне боје су свечане ципеле и каиш. Златно-жуте боје су акселбендер, свечани појас (ешарпа) са металном копчом (пафтом) и шнала за кравату, за генерала полиције и директора полиције. Сребрно-беле боје су акселбендер, свечани појас (ешарпа) са металном копчом (пафтом) и шнала за кравату за остале полицијске службенике. Светло-плаве боје је кошуља кратак рукав.

Свечана униформа студената Криминалистичко-полицијског универзитета је кројем истоветна деловима свечане униформе припадника полиције и израђује се у плавој боји са сребрно-белим апликацијама на рукавима.

**Делови свечане униформе припадника полиције**

**Основни делови**

**Члан 19.**

Основни делови свечане униформе припадника полиције су:

* 1. шапка,
  2. шешир,
  3. блуза (сако),
  4. свечана кошуља,
  5. кошуља кратак рукав,
  6. пуловер,
  7. панталоне,
  8. сукња,
  9. каиш,
  10. мантил,
  11. шињел за генерала полиције,
  12. чарапе,
  13. унихоп чарапе,
  14. свечане ципеле,
  15. кравата,
  16. шнала за кравату и
  17. ознаке на униформи.

**Додатни делови**

**Члан 20.**

Додатни делови свечане униформе припадника полиције су:

1. акселбендер,
2. свечани појас (ешарпа) са металном копчом (пафтом) и
3. свечане рукавице.

**Ношење свечане униформе припадника полиције**

**Члан 21.**

Делови свечане униформе припадника полиције носе се на следећи начин: *шапка,* односно *шешир* се носи тако да доња ивица иде водоравно до линије највећег обима главе, док је шилт-сунцобран шапке спуштен до висине обрва; *блуза* *(сако*) носи се закопчана као спољни део униформе, са панталонама или сукњом; *свечана кошуља* се носи са краватом закопчана до последњег дугмета и увучена у панталоне или сукњу; *кошуља кратак рукав* се носи без кравате по топлом времену, увучена у панталоне или сукњу, са откопчаним једним горњим дугметом; *панталоне* се носе са каишем на начин да доњи предњи део ногавица додирује средишњи део горњишта ципеле; *сукња* се носи у дужини која не сме бити изнад колена; *каиш* се носи увучен кроз све гајке панталона и закопчан; *мантил* се носи закопчан са отвореним или затвореним реверима и притегнутим каишем; *шињел за генерала полиције* се носи закопчан са отвореним или затвореним реверима; *чарапе* се носе навучене уз ногу тако да кожа ноге није видљива; *свечане ципеле* се носе притегнутих пертли; *кравата* се носи на кошуљи дуг рукав, причвршћена шналом за кравату и провучена испод крагне; *шнала за кравату* се помоћу њеног патента учвршћује између четвртог и петог дугмета на кошуљи, рачунајући дугмад од крагне; *акселбендер* се носи са десне стране блузе или шињела, постављен испод доње ивице нараменице, рукавом провученим кроз плетенице и копчом закопчаном за дугме горњег десног џепа блузе, односно горње десно дугме шињела, при чему плетенице не прелазе преко плочице са презименом; *свечани појас (ешарпа)* се носи преко блузе или шињела закопчан *металном копчом (пафтом)*, притегнут између последња два доња дугмета блузе, односно појасног дела шињела; *свечане рукавице* се носе навучене на шаке, са крајевима подвученим испод рукава.

**Члан 22.**

Свечана униформа припадника полиције носи се на свечаностима (пријемима, промоцијама, парадама, академијама, свечаним дочецима и испраћајима), приликом предаје рапорта министру, државном секретару или директору полиције, када долазе у најављену посету и обилазак организационе јединице, као и у другим приликама по налогу руководиоца организационе јединице.

Свечана униформа припадника полиције са њеним додатним деловима носи се поводом прославе Дана државности, Дана Министарства унутрашњих послова, Славе Министарства унутрашњих послова и Дана полиције, приликом свечаног уручења одликовања, као и приликом предаје рапорта поводом обележавања дана организационе јединице и промоције класе.

Полицијски службеници приликом обележавања дана своје организационе јединице, носе свечану униформу припадника полиције са њеним додатним деловима, по налогу руководиоца организационе јединице.

**Члан 23.**

На свечаној униформи припадника полиције полицијски службеник може носити додељено одликовање Републике Србије, односно његове минијатуре и заменице, у складу са законом којим се уређују одликовања и актом којим се ближе прописују правила о ношењу одликовања, као и медаље додељене у знак признања.

Одликовања и медаље из става 1. овог члана носе се на свечаној униформи припадника полиције на десној страни у висини груди.

**Члан 24.**

Свечану униформу припадника полиције у прописаним случајевима носе руководиоци стратешког и високог нивоа руковођења у организационим јединицама Министарства, као и руководиоци средњег нивоа руковођења у Центру за основну полицијску обуку.

Свечану униформу припадника полиције у прописаним случајевима, у Дирекцији полиције носе директор и заменик директора полиције, помоћници директора полиције, шеф Кабинета и заменик шефа Кабинета директора полиције, руководиоци високог и средњег нивоа руковођења у организационим јединицама у седишту Дирекције полиције, начелник и заменик начелника Полицијске управе за град Београд, руководиоци високог нивоа руковођења и начелници полицијских станица у Полицијској управи за град Београд, начелници и заменици начелника подручних полицијских управа, као и руководиоци високог и средњег нивоа руковођења у подручној полицијској управи којима је прописана обавеза ношења редовне униформе припадника полиције.

Директор полиције, на предлог руководиоца организационе јединице, може одобрити да свечану униформу припадника полиције привремено задуже и у прописаним случајевима носе и други полицијски службеници Дирекције полиције, односно Министарства који су у статусу овлашћеног службеног лица.

**2. Униформа припадника Специјалне антитерористичке јединице**

**Члан 25.**

Униформа припадника Специјалне антитерористичке јединице (у даљем тексту: САЈ) је: вежбовна, интервентна и свечана униформа.

Вежбовна и интервентна униформа израђују се на начин да се ношењем њених основних и додатних делова обезбеђује обављање послова и задатака без обзира на временске услове.

**а) Вежбовна униформа припадника САЈ-а**

**Изглед вежбовне униформе припадника САЈ-а**

**Члан 26.**

Вежбовна униформа припадника САЈ-а је камуфлажно-маскирне боје. Тамно зелене боје су зимска капа, дукс, рукавице, обућа, пододело и чарапе. Комбиноване боје је тактичка кошуља на којој су рукави и рамени део камуфлажно-маскирне боје, а преостали део је тамно зелене боје.

**Делови вежбовне униформе припадника САЈ-а**

**Члан 27.**

Делови вежбовне униформе припадника САЈ-а су:

1. качкет,
2. беретка,
3. шешир са камуфлажном мрежом,
4. маскирна навлака за шлем,
5. зимска капа,
6. поткапа са прорезом за очи,
7. јакна (летња и зимска),
8. мајица кратак рукав,
9. кошуља кратак рукав,
10. тактичка кошуља,
11. дукс,
12. панталоне,
13. каиш,
14. комбинезон,
15. чарапе (летње и зимске),
16. чизме,
17. тактичке ципеле,
18. пелерина за кишу,
19. зимске рукавице,
20. тактичке рукавице,
21. пододело и
22. ознаке на униформи.

**Ношење вежбовне униформе припадника САЈ-а**

**Члан 28.**

Делови вежбовне униформе припадника САЈ-а носе се на следећи начин: *качкет* се носи ван службених просторија или возила тако да сунцобран буде на чеоном делу главе до висине обрва, а ознака је на његовом централном делу изнад сунцобрана; *беретка* се носи нагнута у десну страну тако да покрива део потиљка и пола чела, а ознака је изнад левог ока; *шешир са камуфлажном мрежом* се носи без ознаке, на начин да доња ивица шешира иде водоравно до линије највећег обима главе, са спуштеном или фиксираном камуфлажном мрежом, *маскирна навлака за шлем* се носи на шлему и употпуњује једнобразан изглед вежовне униформе; *зимска капа* се носи без ознаке, навучена до линије највећег обима главе или преко ушију; *поткапа са прорезом за очи* носи се само по налогу надређеног полицијског службеника, на начин да у потпуности прекрива лице; *јакна (летња и зимска)* се носи закопчана или откопчана непосредно испод крагне; *мајица кратак рукав* се носи испод комбинезона, а може се носити по топлом времену као спољни део вежбовне униформе, увучена у панталоне; *кошуља кратак рукав* и *тактичка кошуља* носе се као спољни део вежбовне униформе закопчане, увучене у панталоне; *дукс* се у затвореним просторима носи са спуштеном крагном закопчан у висини крагне, а на отвореном простору се може носити спуштене или подигнуте крагне, закопчан до краја; *панталоне* се носе са каишем на начин да је доњи део ногавице затегнут преко чизме или тактичке ципеле; *каиш* се носи провучен кроз све гајке на панталонама и закопчан; *комбинезон* се носи закопчан са улошком или без улошка; *пелерина за кишу* се носи за време атмосферских падавина преко спољних делова вежбовне униформе; *чизме* и *тактичке ципеле* носе се притегнутих пертли; *зимске рукавице* и *тактичке рукавице* носе се навучене на шаке, крајевима подвученим под рукав*; пододело* се носи на начин да споља није видљиво његово ношење.

**Члан 29.**

Вежбовну униформу припадника САЈ-а носе припадници у статусу овлашћеног службеног лица приликом извршавања свакодневних радних активности и обуке, као и у другим случајевима по налогу команданта.

По налогу команданта припадници САЈ-а могу уз вежбовну униформу носити и делове интервентне униформе.

**б) Интервентна униформа припадника САЈ-а**

**Изглед интервентне униформе припадника САЈ-а**

**Члан 30.**

Интервентна униформа припадника САЈ-а израђује се у црној и камуфлажно-маскирној боји.

Код камуфлажно-маскирне униформе, поло мајица, дукс, обућа и чарапе израђују се у зеленој боји, тактичка кошуља комбиновањем камуфлажно-маскирне и зелене боје, а беретка је у црној боји.

**Делови интервентне униформе припадника САЈ-а**

**Члан 31.**

Делови интервентне униформе припадника САЈ-а су:

1. качкет,
2. беретка,
3. шешир са камуфлажном мрежом,
4. маскирна навлака за шлем,
5. зимска капа,
6. поткапа са прорезом за очи,
7. јакна (летња и зимска),
8. мајица кратак рукав,
9. поло мајица кратак рукав,
10. тактичка кошуља,
11. дукс,
12. панталоне,
13. каиш,
14. комбинезон,
15. чарапе (летње и зимске),
16. чизме,
17. тактичке ципеле,
18. пелерина за кишу,
19. зимске рукавице,
20. тактичке рукавице,
21. пододело и
22. ознаке на униформи.

**Ношење интервентне униформе припадника САЈ-а**

**Члан 32.**

Делови интервентне униформе припадника САЈ-а носе се на начин прописан за ношење делова вежбовне униформе.

Поло мајица кратак рукав може се носити по топлом времену као спољни део униформе, откопчаног горњег дугмета и увучена у панталоне.

**Члан 33.**

Интервентну униформу припадника САЈ-а носе припадници у статусу овлашћеног службеног лица приликом извршавања најсложенијих послова и задатака, при чему се интервентна униформа у црној боји носи у урбаној, а камуфлажно-маскирне боје у руралној средини.

**в) Свечана униформа припадника САЈ-а**

**Изглед свечане униформе припадника САЈ-а**

**Члан 34.**

Свечана униформа припадника САЈ-а је тамно-плаве боје. Сиве боје са тамно-плавом штрафтом су панталоне и сукња. Црне боје су беретка, ципеле и каиш. Беле боје су шапка, свечана кошуља, кошуља кратак рукав и свечане рукавице. Златно-жуте боје је шнала за кравату, акселбендер и свечани појас (ешарпа) са металном копчом (пафтом) за команданта САЈ-а. Сребрно-беле боје је шнала за кравату, акселбендер и свечани појас (ешарпа) са металном копчом (пафтом) за остале припаднике САЈ-а. Светло-драп боје су унихоп чарапе.

**Делови свечане униформе припадника САЈ-а**

**Основни делови**

**Члан 35.**

Основни делови свечане униформе припадника САЈ-а су:

1. шапка,
2. беретка,

1. блуза (сако),
2. свечана кошуља,
3. кошуља кратак рукав,
4. панталоне,
5. сукња,
6. каиш,
7. кравата,
8. шнала за кравату,
9. чарапе,
10. унихоп чарапе,
11. свечане ципеле,
12. мантил са улошком и
13. ознаке на униформи.

**Додатни делови**

**Члан 36.**

Додатни делови свечане униформе припадника САЈ-а су:

* 1. акселбендер,
  2. свечани појас (ешарпа) са металном копчом (пафтом) и
  3. свечане рукавице.

За команданта САЈ-а, поред делова из става 1. овог члана, додатни делови су:

сабља,

парадни полицијски нож.

**Ношење свечане униформе припадника САЈ-а**

**Члан 37.**

Основни и додатни делови свечане униформе припадника САЈ-а, одликовања и медаље, носе се на начин прописан за ношење основних и додатних делова свечане униформе, односно одликовања и медаља, припадника полиције.

**Члан 38.**

Свечана униформа припадника САЈ-а носи се у случајевима прописаним чланом 22. ове уредбе.

Беретка се носи по налогу команданта САЈ-а.

**3. Униформа припадника посебних јединица полиције**

**Члан 39.**

Униформе припадника посебних јединица полиције су:

1. униформа припадника Жандармерије,
2. униформа припадника Хеликоптерске јединице,
3. униформа припадника Јединице за обезбеђење одређених личности и објеката,
4. униформа припадника Јединице за заштиту,
5. униформа припадника Полицијске бригаде,
6. униформа припадника Интервентне јединице 92.

**а) Униформа припадника Жандармерије**

**Члан 40.**

Униформа припадника Жандармерије је: интервентна и свечана униформа.

**Интервентна униформа припадника Жандармерије**

**Изглед интервентне униформе припадника Жандармерије**

**Члан 41.**

Интервентна униформа припадника Жандармерије израђује се као летња и зимска, у зеленој, маскирно-зеленој и црној боји.

**Делови интервентне униформе припадника Жандармерије**

**Члан 42.**

Делови летње интервентне униформе припадника Жандармерије су:

1. качкет,
2. јакна краћа,
3. мајица кратак рукав,
4. поло мајица,
5. тактичка кошуља,
6. кошуља,
7. панталоне,
8. комбинезон,
9. чарапе,
10. чизме,
11. тактичке ципеле.

Основни делови зимске интервентне униформе припадника Жандармерије су:

1. качкет,
2. капа,
3. јакна дуга са улошком,
4. мајица дуг рукав,
5. тактичка кошуља,
6. кошуља,
7. џемпер са рол крагном,
8. панталоне,
9. комбинезон са улошком,
10. чарапе,
11. чизме,
12. тактичке ципеле,
13. зимске рукавице,
14. пододело.

Заједнички делови летње и зимске интервентне униформе припадника Жандармерије су:

1. беретка,
2. шешир,
3. марама,
4. поткапа са отвором за очи,
5. пелерина за кишу,
6. тактичке рукавице и
7. ознаке на униформи.

**Ношење интервентне униформе припадника Жандармерија**

**Члан 43.**

Основни делови интервентне униформе припадника Жандармерије носе се на следећи начин: *качкет* се носи тако да обод сунцобрана буде на чеоном делу главе до висине обрва, а ознака је видљива на централном делу изнад сунцобрана; *јакна краћа* носи се закопчана до висине ознака, а изузетно и потпуно закопчана; *мајица кратак рукав* се носи испод кошуље или комбинезона, на начин да рукави мајице нису видљиви, а може се носити по топлом времену као спољни део интервентне униформе, увучена у панталоне; *поло мајица* носи се откопчаног горњег дугмета, увучена у панталоне; *тактичка кошуља* носи се закопчана у висини врата, а по потреби и потпуно закопчана, као спољни део униформе у бази ангажовања или када се преко ње носи опрема; *кошуља* се носи увучена у панталоне или пуштена преко панталона, закопчана; *панталоне* се носе са ногавицом увученом у чизму или притегнуте преко чизме и тактичких ципела; *комбинезон* се носи закопчан са или без улошка, са доњим делом ногавице увученом у чизму или притегнутом уз тактичку ципелу; *чизме* и *тактичке ципеле* се носе притегнутих пертли; *капа* се носи са ознаком која је на средини чела, по налогу надређеног полицијског службеника; *јакна дуга са улошком* носи се закопчана до висине горње ивице џепова, а изузетно и потпуно закопчана, *мајица дуг рукав* носи се испод кошуље, тактичке кошуље и комбинезона, на начин да нису видљиви рукави мајице; *џемпер са рол крагном* се носи полу закопчан, испод кошуље и комбинезона; *зимске рукавице* носе се навучене на шаке, крајевима подвученим испод рукава; *пододело* се носи на начин да споља није видљиво његово ношење.

Заједнички делови интервентне униформе припадника Жандармерије носе се на следећи начин: *беретка* се носи нагнута на леву страну, а ознака на беретки постављена је изнад десне слепоочнице; *шешир* се носи без ознаке, на начин да доња ивица шешира иде водоравно до линије највећег обима главе; *марама* се носи испод шлема ради заштите главе од трења и знојења, као и испод оковратника кошуље или мајице; *поткапа са прорезом за очи* се носи на начин да у потпуности прекрива лице, приликом извршавања посебних акција; *пелерина за кишу* носи се за време атмосферских падавина преко спољних делова униформе; *тактичке рукавице* носе се навучене на шаке приликом обуке и извршавања задатака.

**Члан 44.**

Интервентну униформу припадника Жандармерије у зеленој боји носе припадници Жандармерије у статусу овлашћеног службеног лица приликом обављања редовних послова и задатака.

Интервентна униформа припадника Жандармерије у маскирно-зеленој боји носе припадници Жандармерије у статусу овлашћеног службеног лица приликом обављања послова и задатака у специфичним теренским условима.

Интервентну униформу припадника Жандармерије у црној боји носе припадници специјалистичких чета, ронилачког и наутичког вода Жандармерије.

Поједине делове интервентне униформе припадника Жандармерије носе и полазници селекционе и основне обуке за Жандармерију.

Летња интервентна униформа припадника Жандармерије носи се, по правилу, од 15. априла до 15. октобра, а зимска интервентна униформа припадника Жандармерије у преосталом периоду, осим ако командант Жандармерије не одреди другачије.

.

**Свечана униформа припадника Жандармерије**

**Изглед свечане униформе припадника Жандармерије**

**Члан 45.**

Свечана униформа припадника Жандармерије је тамно-плаве боје. Беле боје су кошуља кратак и дуг рукав и свечане рукавице. Црне боје су каиш, свечане ципеле и свечане чизме. Златно-жуте боје су шнала за кравату, акселбендер и свечани појас (ешарпа) са металном копчом (пафтом) за команданта Жандармерије. Сребрно-беле боје су шнала за кравату и свечани појас (ешарпа) са металном копчом (пафтом). Црвене боје је акселбендер. Беретка је светло плаве боје. Светло-драп боје су унихоп чарапе.

**Делови свечане униформе припадника Жандармерије**

**Основни делови**

**Члан 46.**

Основни делови свечане униформе припадника Жандармерије су:

1. шапка,
2. капа за полицијске службенике женског пола,
3. блуза (сако),
4. јакна,
5. кошуља кратак рукав,
6. кошуља дуг рукав,
7. кравата,
8. шнала за кравату,
9. џемпер,
10. пуловер,
11. панталоне,
12. каиш,
13. сукња,
14. чарапе,
15. унихоп чарапе,
16. свечане ципеле (мушке и женске),
17. шал,
18. мантил са улошком,
19. шињел и
20. ознаке на униформи.

**Додатни делови**

**Члан 47.**

Додатни делови свечане униформе припадника Жандармерије су:

1) беретка,

2) акселбендер,

3) свечани појас (ешарпа) са металном копчом (пафтом) и

4) свечане рукавице.

За припаднике егзерцира Жандармерије, поред делова из става 1. овог члана, додатни делови су:

1) мундир,

2) панталоне,

3) свечане чизме,

4) парадни нож.

Поред делова из става 2. овог члана, за командира егзерцира Жандармерије додатни део је сабља.

**Ношење свечане униформе припадника Жандармерије**

**Члан 48.**

Основни и додатни делови свечане униформе припадника Жандармерије, одликовања и медаље, носе се на начин прописан за ношење основних и додатних делова свечане униформе, односно одликовања и медаља, припадника полиције, осим акселбендера који припадници егзерцира Жандармерије могу, по налогу командата, носити преко левог рамена.

Додатни делови свечане униформе припадника егзерцира Жандармерије носе се на следећи начин: *мундир* се носи као блуза, *панталоне* се носе на начин да је ногавица увучена у свечану чизму, *свечане чизме* се носе подигнуте до колена, *парадни нож* и *сабља* носе се са леве стране свечаног појаса (ешарпе).

**Члан 49.**

Свечана униформа припадника Жандармерије носи се у случајевима прописаним чланом 22. ове уредбе.

Беретка се носи по налогу команданта Жандармерије.

**Члан 50.**

Свечану униформу припадника Жандармерије носе командант Жандармерије, његов заменик и помоћници, као и руководиоци до нивоа командира чете и шефа одсека.

Директор полиције, на предлог команданта Жандармерије, може одобрити да свечану униформу припадника Жандармерије привремено задужују и у прописаним случајевима носе и други припадници Жандармерије у статусу овлашћеног службеног лица.

**б) Униформа припадника Хеликоптерске јединице**

**Члан 51.**

Униформа припадника Хеликоптерске јединице је: летачка, интервентна и свечана униформа.

Летачка и интервентна униформа из става 1. овог члана израђују се на начин да се ношењем њихових делова обезбеђује обављање послова и задатака без обзира на временске услове.

**Летачка униформа припадника Хеликоптерске јединице**

**Изглед летачке униформе Хеликоптерске јединице**

**Члан 52.**

Летачка униформа припадника Хеликоптерске јединице је зелене боје. Црне боје су зимска капа, летачке чизме, летачке патике, летачке рукавице и пододело. Браон боје је летачка кожна јакна.

**Делови летачке униформе припадника Хеликоптерске јединице**

**Члан 53.**

Делови летачке униформе припадника Хеликоптерске јединице су:

* 1. качкет,
  2. зимска капа,
  3. летачки комбинезон,
  4. летачка кожна јакна,
  5. летачка јакна,
  6. летачки прслук,
  7. летачке чизме,
  8. летачке патике,
  9. летачке рукавице,
  10. пододело и
  11. ознаке на униформи.

**Ношење летачке униформе припадника Хеликоптерске јединице**

**Члан 54.**

Делови летачке униформе припадника Хеликоптерске јединице носе се на следећи начин: *качкет* се носи на отвореном простору, осим на стајанци када су хеликоптери у оперативном стању, тако да обод сунцобрана буде на чеоном делу главе до висине обрва, а ознака видљива на централном делу изнад сунцобрана; *зимска капа* носи се по налогу команданта, у условима ниских спољних температура ваздуха, тако да је ознака на средини чела; *летачки комбинезон* носи се закопчан, преко мајице кратак или дуг рукав и џемпера са рол крагном; *летачка кожна јакна* носи се закопчана, уз спољне делове униформе у неповољним временским условима, *летачки прслук* се носи закопчан, преко спољних делова униформе; *летачке чизме* и *летачке патике* се носе притегнутих пертли; *летачке рукавице* се носе у условима ниских спољних темепература ваздуха; *пододело* се носи на начин да није видљиво његово ношење.

**Члан 55.**

Летачку униформу припадника Хеликоптерске јединице носе припадници у статусу овлашћеног службеног лица који су чланови посаде приликом обављања редовних летачких задатака.

**Интервентна униформа припадника Хеликоптерске јединице**

**Изглед интервентне униформе припадника Хеликоптерске јединице**

**Члан 56.**

Интервентна униформа припадника Хеликоптерске јединице израђује се у светло-браон и црној боји.

Код интервентне униформе у светло-браон боји, зимска капа, јакна и поло мајица кратак рукав су црне боје. Дубоке ципеле се израђују у светло-браон и у црној боји.

**Делови интервентне униформе припадника Хеликоптерске јединице**

**Члан 57.**

Делови интервентне униформе припадника Хеликоптерске јединице су:

* 1. качкет,
  2. зимска капа,
  3. јакна,
  4. мајица кратак рукав,
  5. поло мајица кратак рукав,
  6. кошуља дуг рукав,
  7. џемпер са рол крагном,
  8. панталоне,
  9. каиш,
  10. дубоке ципеле,
  11. чарапе,
  12. рукавице,
  13. пододело и
  14. ознаке на униформи.

**Ношење интервентне униформе припадника Хеликоптерске јединице**

**Члан 58.**

Делови интервентне униформе припадника Хеликоптерске јединице носе се на начин којим се овом уредбом прописују правила о ношењу делова интервентне униформе припадника полиције.

**Члан 59.**

Интервентну униформу припадника Хеликоптерске јединице у светло-браон боји носе припадници у статусу овлашћеног службеног лица који су чланови посаде и ваздухопловне технике.

Интервентну униформу припадника Хеликоптерске јединице у црној боји носе припадници у статусу овлашћеног службеног лица који су чланови ваздухопловне технике.

**Свечана униформа припадника Хеликоптерске јединице**

**Изглед свечане униформе припадника Хеликоптерске јединице**

**Члан 60.**

Свечана униформа припадника Хеликоптерске јединице је светло-плаве боје. Сребрно-беле боје су шнала за кравату, акселбендер и свечани појас (ешарпа) са металном копчом (пафтом). Беле боје су свечана кошуља, кошуља кратак рукав и свечане рукавице. Црне боје су свечане ципеле и каиш. Светло-драп боје су унихоп чарапе.

**Делови свечане униформе Хеликоптерске јединице**

**Основни делови**

**Члан 61.**

Основни делови свечане униформе припадника Хеликоптерске јединице су:

1. шапка,
2. шешир,
3. блуза (сако),
4. кошуља кратак рукав,
5. свечана кошуља,
6. кравата,
7. шнала за кравату,
8. панталоне,
9. сукња,
10. каиш,
11. чарапе,
12. унихоп чарапе,
13. свечане ципеле (мушке и женске),
14. мантил са улошком и
15. ознаке на униформи.

**Додатни делови**

**Члан 62.**

Додатни делови свечане униформе припадника Хеликоптерске јединице су:

1) акселбендер,

2) свечани појас (ешарпа) са металном копчом (пафтом) и

3) свечане рукавице.

**Ношење свечане униформе припадника Хеликоптерске јединице**

**Члан 63.**

Основни и додатни делови свечане униформе припадника Хеликоптерске јединице, одликовања и медаље, носе се на начин прописан за ношење основних и додатних делова свечане униформе, односно одликовања и медаља, припадника полиције.

**Члан 64.**

Свечана униформа припадника Хеликоптерске јединице носи се у случајевима прописаним чланом 22. ове уредбе.

**Члан 65.**

Свечану униформу припадника Хеликоптерске јединице носе командант Хеликоптерске јединице, његов заменик и помоћници.

Директор полиције, на предлог команданта Хеликоптерске јединице, може одобрити да свечану униформу припадника Хеликоптерске јединице привремено задужују и у прописаним случајевима носе и други полицијски службеници Хеликоптерске јединице у статусу овлашћеног службеног лица.

**в) Униформа припадника Јединице за обезбеђење одређених личности и објеката**

**Члан 66.**

Униформа припадника Јединице за обезбеђење одређених личности и објеката (у даљем тексту: ЈЗО) је: редовна, интервентна и свечана униформа.

**Редовна униформа припадника ЈЗО**

**Изглед, делови и ношење редовне униформе припадника ЈЗО**

**Члан 67**.

Одредбе ове уредбе којима се прописује изглед, делови и начин ношења редовне униформе припадника полиције односе се и на редовну униформу припадника ЈЗО.

Редовну униформу припадника ЈЗО носе припадници у статусу овлашћеног службеног лица приликом обављања послова безбедносне заштите и обезбеђења објеката, контроле, чувања и набавке оружја и муниције и послова сталног дежурства.

**Интервентна униформа припадника ЈЗО**

**Изглед интервентне униформе припадника ЈЗО**

**Члан 68.**

Интервентна униформа припадника ЈЗО је црне боје. Кошуља кратак рукав и панталоне, за летњи период, израђују се и у беж боји.

Припадници ЈЗО могу, у зависности од природе послова и задатака, по налогу команданта ЈЗО, носити одређене делове интервентне униформе без ознака, као тактичко одело.

**Делови интервентне униформе припадника ЈЗО**

**Основни делови**

**Члан 69.**

Основни делови интервентне униформе припадника ЈЗО су:

1. качкет,
2. зимска капа,
3. јакна,
4. поло мајица кратак рукав,
5. мајица кратак рукав,
6. кошуља кратак рукав,
7. кошуља дуг рукав,
8. прслук,
9. панталоне,
10. чарапе (летње и зимске),
11. дубоке ципеле,
12. пелерина за кишу,
13. пододело и
14. ознаке на униформи.

**Додатни делови**

**Члан 70.**

Додатни делови интервентне униформе припадника ЈЗО су:

1. беретка,
2. поткапа са прорезом за очи,
3. дукс,
4. тактичке рукавице и
5. чизме.

**Ношење интервентне униформе припадника ЈЗО**

**Члан 71.**

Основни и додатни делови интервентне униформе припадника ЈЗО носе се на начин прописан овом уредбом за основне и додатне делове редовне и интервентне униформе припадника полиције.

**Члан 72.**

Интервентну униформу припадника ЈЗО носе припадници у статусу овлашћеног службеног лица приликом обављања послова безбедносне заштите и обезбеђења одређених личности.

Делови интервентне униформе припадника ЈЗО комбинују се и носе у зависности од временских услова, прилагођено полицијским пословима, задацима и делатностима које се обављају, на начин који одреди командант ЈЗО.

**Свечана униформа припадника ЈЗО**

**Члан 73.**

Одредбе ове уредбе којима се прописује изглед, делови и ношење свечане униформе и ношења одликовања и медаља припадника полиције односе се и на свечану униформу припадника ЈЗО.

Свечана униформа припадника ЈЗО носи се у случајевима из члана 22. ове уредбе.

**г) Униформа припадника Јединице за заштиту**

**Члан 74.**

Униформа припадника Јединице за заштиту је: интервентна и свечана униформа.

**Интервентна униформа припадника Јединице за заштиту**

**Изглед интервентне униформе припадника Јединице за заштиту**

**Члан 75.**

Интервентна униформа припадника Јединице за заштиту је сиве боје. Црне боје су зимска капа, рукавице, пододело, чарапе, поткапа са прорезима за очи, тактичке рукавице, дубоке ципeле, чизме и каиш.

Припадници Јединице за заштиту могу, у зависности од природе послова и задатака, по налогу команданта Јединице за заштиту, носити одређене делове интервентне униформе без ознака, као тактичко одело.

**Делови интервентне униформе припадника Јединице за заштиту**

**Члан 76.**

Делови интервентне униформе припадника Јединице за заштиту су:

1. качкет,
2. зимска капа,
3. поткапа за прорезима за очи,
4. тактичка јакна са подјакном,
5. дукс,
6. мајица кратак рукав,
7. поло мајица кратак рукав,
8. поло мајица дуг рукав,
9. кошуља (летња и зимска),
10. тактичка кошуља,
11. џемпер са рол крагном,
12. панталоне (летње и зимске),
13. каиш,
14. дубоке ципеле,
15. чизме,
16. чарапе (летње и зимске),
17. зимске рукавице,
18. тактичке рукавице,
19. пододело и
20. ознаке на униформи.

**Ношење интервентне униформе припадника Јединице за заштиту**

**Члан 77.**

Делови интервентне униформе припадника Јединице за заштиту носе се на начин прописан овом уредбом за делове интервентне униформе припадника полиције.

**Члан 78.**

Интервентну униформу припадника Јединице за заштиту носе припадници у статусу овлашћеног службеног лица који обављају послове спровођења Програма заштите учесника у кривичном поступку и примене хитних мера предвиђених законом.

Делови интервентне униформе припадника Јединице за заштиту комбинују се и носе у зависности од временских услова, прилагођено полицијским пословима, задацима и делатностима који се обављају, на начин који одреди командант Јединице за заштиту.

**Свечана униформа припадника Јединице за заштиту**

**Члан 79.**

Одредбе ове уредбе којима се прописује изглед, делови и ношење свечане униформе и ношења одликовања и медаља припадника полиције односе се и на свечану униформу припадника Јединице за заштиту.

Свечана униформа припадника Јединице за заштиту носи се у случајевима прописаним чланом 22. ове уредбе.

**д) Униформа припадника Полицијске бригаде**

**Члан 80.**

Униформa Полицијске бригаде je: интервентна и свечана униформа.

**Интервентна униформа припадника Полицијске бригаде**

**Изглед интервентне униформе припадника Полицијске бригаде**

**Члан 81.**

Интервентна униформа припадника Полицијске бригаде се израђује у тамно-плавој и зеленој боји са камуфлажном шаром.

Код интервентне униформе тамно-плаве боје, беретка, поткапа са прорезом за очи, бандана марама, рукавице, чизме, дубоке ципеле и пододело су црне боје. Комбиновано, тамно-плаве и црне боје су тактичка мајица кратак и дуг рукав и тактички дукс.

Код интервентне униформе у зеленој боји са камуфлажном шаром, основни и додатни делови су зелене боје или у дезену прилагођеном оперативним потребама и природи послова, задатака и делатности које се обављају.

**Делови интервентне униформе припадника Полицијске бригаде**

**Основни делови**

**Члан 82.**

Основни делови интервентне униформе припадника Полицијске бригаде у тамно-плавој боји и зеленој боји са камуфлажном шаром су:

1. качкет,
2. беретка,
3. шешир,
4. зимска капа,
5. поткапа са прорезом за очи,
6. бандана,
7. марама у зеленој боји са камуфлажном шаром
8. јакна са подјакном,
9. ветронепропусна јакна,
10. мајица кратак рукав,
11. тактичка мајица кратак рукав,
12. тактичка мајица дуг рукав,
13. тактички дукс,
14. џемпер са рол крагном,
15. кошуља дуг рукав,
16. панталоне,
17. тактичке рукавице,
18. зимске рукавице,
19. комбинезон,
20. чарапе,
21. чизме,
22. дубоке ципеле,
23. пелерина за кишу,
24. пододело,
25. ознаке на униформи.

**Ношење интервентне униформе припадника Полицијске бригаде**

**Члан 83.**

Делови интервентне униформе припадника Полицијске бригаде носе се на начин прописан овом уредбом за ношење делова интервентне униформе припадника полиције, осим следећих делова: *шешир* се носи без ознаке, на начин да доња ивица шешира иде водоравно до линије највећег обима главе; *тактичка мајица кратак рукав* носи се увучена у панталоне, а може се носити и као спољни део униформе; *тактичка мајица дуг рукав* носи се увучена у панталоне и носи се испод јакне и подјакне, а може се носити и као спољни део униформе; *тактички дукс* носи се преко мајице, а може се носити као спољни део униформе, док се по изузетно хладном времену може носити испод јакне са подјакном и ветронепропусне јакне; *кошуља дуг рукав* носи се као спољни део униформе, увучена у панталоне, закопчана, док се ван панталона може носити без тактичког опасача; *панталоне* се носе са подопасачем увученим кроз гајке и на начин да је доњи део ногавице увучен или причвршћен до руба обуће; *комбинезон* се носи закопчан на начин да је доњи део ногавице увучен или причвршћен до руба обуће.

Делови интервентне униформе припадника Полицијске бригаде комбинују се и носе у зависности од временских услова, прилагођено полицијским пословима, задацима и делатностима који се обављају, на начин који одреди командант Полицијске бригаде.

**Члан 84.**

Интервентну униформу припадника Полицијске бригаде у тамно-плавој и интервентну униформу у зеленој боји са камуфлажном шаром носе припадници у статусу овлашћеног службеног лица приликом обављања послова и задатака из надлежности организационе јединице.

**Свечана униформа припадника Полицијске бригаде**

**Члан 85.**

Одредбе ове уредбе којима се прописује изглед, делови и ношење свечане униформе и ношења одликовања и медаља припадника полиције односе се и на свечану униформу припадника Полицијске бригаде.

Припадници Полицијске бригаде, уместо шапке или шешира, носе беретку црне боје.

Додатни делови свечане униформе припадника Полицијске бригаде за полицијског службеника - коњаника су:

1. кацига за јахање,
2. јахачке панталоне,
3. сако (блуза) са еластином,
4. ципеле за јахање,
5. чепсови за јахање.

Поред делова из става 3. овог члана, додатни део свечане униформе припадника Полицијске бригаде за првог коњаника вођу ешалона и командира почасног вода је:

1. сабља.

Свечана униформа припадника Полицијске бригаде носи се у случајевима прописаним чланом 22. ове уредбе.

**Члан 86.**

Свечану униформу припадника Полицијске бригаде носе командант Полицијске бригаде, његов заменик и помоћници и руководиоци до нивоа командира чете и шефа одсека.

Директор полиције, на предлог команданта Полицијске бригаде и претходну сагласност начелника Полицијске управе за град Београд, може одобрити да свечану униформу припадника Полицијске бригаде привремено задужују и у прописаним случајевима носе и други припадници у статусу овлашћеног службеног лица.

**ђ) Униформа припадника Интервентне јединице 92**

**Члан 87.**

Униформа припадника Интерентне јединице 92 је: интервентна и свечана униформа.

**Интервентна униформа припадника Интервентне јединице 92**

**Изглед интервентне униформе припадника Интервентне јединице 92**

**Члан 88.**

Интервентна униформа припадника Интервентне јединице 92 је тамно сиве боје. Црне боје су зимска капа, поткапа са прорезом за очи, обућа, рукавице и пододело.

**Делови интервентне униформе припадника Интервентне јединице 92**

**Члан 89.**

Делови интервентне униформе припадника Интервентне јединице 92 су:

1. качкет,
2. зимска капа,
3. поткапа са прорезом за очи,
4. бандана,
5. зимска јакна са подјакном,
6. јакна краћа,
7. мајица кратак рукав са ознакама,
8. мајица кратак рукав,
9. поло мајица кратак рукав,
10. џемпер са рол крагном,
11. тактичка кошуља,
12. кошуља дуг рукав,
13. панталоне,
14. комбинезон,
15. зимске рукавице,
16. тактичке рукавице,
17. чарапе (летње и зимске),
18. тактичке ципеле,
19. чизме,
20. пелерина за кишу,
21. пододело,
22. ознаке на униформи.

**Ношење интервентне униформе припадника Интервентне јединице 92**

**Члан 90.**

Делови интервентне униформе припадника Интервентне јединице 92 носе се на начин прописан овом уредбом за ношење делова интервентне униформе припадника полиције.

Делови интервентне униформе припадника Интервентне јединице 92 носе се и комбинују у зависности од временских услова, прилагођено полицијским пословима, задацима и делатностима које се обављају, на начин који одреди командант Интервентне јединице 92.

**Члан 91.**

Интервентну униформу припадника Интервентне јединице 92 носе припадници у статусу овлашћеног службеног лица приликом обављања послова и задатака и реализације обуке.

**Свечана униформа припадника Интервентне јединице 92**

**Члан 92.**

Одредбе ове уредбе којима се прописује изглед, делови и ношења свечане униформе и ношења одликовања и медаља припадника полиције односе се и на свечану униформу припадника Интервентне јединице 92.

Свечана униформа припадника Интервентне јединице 92 носи се у случајевима прописаним чланом 22. ове уредбе.

**Члан 93.**

Свечану униформу припадника Интервентне јединице 92 носе командант Интервентне јединице 92, његов заменик и помоћници.

Директор полиције, на предлог команданта Интервентне јединице 92 и уз претходну сагласност начелника Полицијске управе за град Београд, може одобрити да свечану униформу припадника Интервентне јединице 92 привремено задужују и у прописаним случајевима носе и други припадници у статусу овлашћеног службеног лица.

**4. Униформа припадника ватрогасно-спасилачких јединица**

**Члан 94.**

Униформа припадника ватрогасно-спасилачких јединица је: радна, интервентна и свечана униформа.

**а) Радна униформа припадника ватрогасно-спасилачких јединица**

**Изглед радне униформе припадника ватрогасно-спасилачких јединица**

**Члан 95.**

Радна униформа припадника ватрогасно-спасилачких јединица је тамно-плаве боје, а на појединим деловима униформе налазе се и апликације црвене боје. Црне боје су обућа, каиш, рукавице и пододело.

Радна униформа припадника ватрогасно-спасилачких јединица израђује се на начин да се одевањем њених основних и додатних делова обезбеђује ватрогасцу-спасиоцу обављање послова и извршавање задатака у свим временским условима.

Ради лакше уочљивости у условима смањене видљивости, на појединим деловима радне униформе налазе се видљиви рефлектујући материјали.

**Делови радне униформе припадника ватрогасно-спасилачких јединица**

**Основни делови**

**Члан 96.**

Основни делови радне униформе припадника ватрогасно-спасилачких јединица су:

* 1. качкет,
  2. зимска капа,
  3. јакна краћа,
  4. јакна дужа,
  5. мајица кратак рукав,
  6. поло мајица кратак рукав,
  7. поло мајица дуг рукав,
  8. дукс са рол крагном,
  9. панталоне,
  10. каиш,
  11. чарапе (летње, зимске),
  12. ципеле,
  13. дубоке ципеле,
  14. рукавице,
  15. пододело и
  16. ознаке на униформи.

**Додатни делови**

**Члан 97.**

Додатни делови радне униформе припадника ватрогасно-спасилачких јединица су:

1. кошуља кратак рукав,
2. кошуља дуг рукав.

**Ношење радне униформе припадника ватрогасно-спасилачких јединица**

**Члан 98.**

Основни и додатни делови радне униформе припадника ватрогасно-спасилачких јединица носе се на начин прописан овом уредбом за ношење делова редовне униформе припадника полиције.

**Члан 99.**

Радну униформу припадника ватрогасно-спасилачких јединица носе ватрогасци-спасиоци и полицијски службеници који обављају послове заштите и спасавања приликом обављања редовних послова и задатака и реализације обуке, као и у другим случајевима по налогу руководиоца организационе јединице.

**б) Интервентна униформа припадника ватрогасно-спасилачких јединица**

**Изглед интервентне униформе припадника ватрогасно-спасилачких јединица**

**Члан 100.**

Интервентна униформа припадника ватрогасно-спасилачких јединица је тамно-плаве боје, а на појединим деловима униформе налазе се рефлектујуће траке жуто-сиве боје. Ватрогасни шлем је црвене или жуте боје. Црне боје су ватрогаснe чизме и ватрогасни опасач.

Додатни делови интервентне униформе припадника ватрогасно-спасилачких јединица за полицијске службенике који обављају послове заштите и спасавања су тамно-плаве боје. Црне боје су обућа, рукавице и каиш. Црвене боје је рефлектујући прслук.

Остали додатни делови интервентне униформе припадника ватрогасно-спасилачких јединица израђују се у боји и дезену који је прилагођен природи послова, задатака и делатности које се обављају.

**Делови интервентне униформе припадника ватрогасно-спасилачких јединица**

**Основни делови**

**Члан 101.**

Основни делови интервентне униформе припадника ватрогасно-спасилачких јединица су:

* 1. ватрогасни шлем са лампом и марамом за заштиту врата од пламена и топлоте,
  2. ватрогасна заштитна поткапа,
  3. ватрогасна заштитна јакна,
  4. ватрогасне заштитне панталоне,
  5. ватрогасне чизме,
  6. ватрогасне рукавице,
  7. ватрогасни опасач са додацима (секирица са футролом, карабинер, десендер-осмица, кратко уже).

**Додатни делови**

**Члан 102.**

Додатни делови интервентне униформе припадника ватрогасно-спасилачких јединица приликом обављања послова заштите и спасавања:

* + 1. качкет,

1. зимска капа,
2. јакна краћа,
3. јакна дужа (ветровка),
4. мајица кратак рукав,
5. поло мајица кратак рукав,
6. поло мајица дуг рукав,
7. кошуља дуг рукав,
8. џемпер,
9. дукс са рол крагном,
10. тактичка блуза,
11. панталоне,
12. каиш,
13. чарапе (летње, зимске),
14. плитка ципела,
15. дубоке ципеле,
16. рукавице,
17. радни прслук,
18. рефлектујући прслук,
19. камашне,
20. пододело и
21. ознаке на униформи.

**Ношење интервентне униформе припадника ватрогасно-спасилачких јединица**

**Члан 103.**

Основни делови интервентне униформе припадника ватрогасно-спасилачких јединица носе се на следећи начин: *ватрогасни шлем* се носи са закопчаном подбрадном траком, а марама за заштиту од пламена и топлоте носи се преко крагне од ватрогасне заштитне јакне, закопчана чичак траком тако да у потпуности покрива вратни део; *ватрогасна заштитна поткапа* носи се испод шлема тако да покрива главу и вратни део; *ватрогасна заштитна јакна* носи се закопчана, крагна се закопчава чичак траком, а зглоб шаке је затегнут чичак траком и палац је провучен кроз отвор на рендеру рукава; *ватрогасне заштитне панталоне* се носе са подигнутим трегерима преко рамена, и навлаче се преко ватрогасних чизми тако да доњи део ногавица додирује средишњи део горњишта ватрогасне чизме; *ватрогасна чизма* носи се притенутих пертли и са закопчаним патент затварачем; *ватрогасне рукавице* носе се тако што се навлаче преко рукава заштитне јакне са затегнутим тракама; *ватрогасни опасач са додацима* носи се закопчан преко заштитне јакне на струку.

Додатни делови интервентне униформе припадника ватрогасно-спасилачких јединица приликом обављања послова заштите и спасавања носе се на начин прописан овом уредбом о начину ношења основних и додатних делова интервентне униформе припадника полиције.

Делови чије ношење није прописано овом уредбом, носе се прилагођено специфичностима и природи послова, задатака и делатности које се обављају, на начин који ближе одреди руководилац организационе јединице.

**Члан 104.**

Основне делове интервентне униформе припадника ватрогасно-спасилачких јединица носе ватрогасци-спасиоци приликом интервенисања на ванредним догађајима, обављања послова заштите и спасавања, извођења стручне обуке и тактичких вежби и у другим случајевима, по налогу руководиоца организационе јединице.

Додатне делове интервентне униформе припадника ватрогасно-спасилачких јединица полицијски службеници који обављају послове заштите и спасавања носе приликом руковођења и координације ватрогасно-спасилачким јединицама на ванредним догађајима и ванредним ситуацијама, контроле рада ватрогасно-спасилачких јединица, добровољних ватрогасних јединица и ватрогасних јединица правних лица, током ангажовања на ванредним догађајима и ванредним ситуацијама, приликом обављања послова проналажења, уклањања и уништавања неексплодираних убојних средстава, приликом вршења увиђаја пожара, хаварија и акцидената са опасним материјама, приликом ангажовања специјализованих јединица цивилне заштите, у објектима организационих јединица Министарства, командно-оперативним центрима, састанцима, посетама и обиласцима јавних и привредних субјеката и институција, учешћу у раду штабова за ванредне ситуације, дежурствима, стручним обукама, тактичким вежбама, предавањима на обукама, учествовањима на стручним скуповима у земљи и иностранству, обраћању медијима, приликом представљања у службеним односима са грађанима и другим пословима по наређењу руководиоца организационе јединице.

**Члан 105.**

Полицијским службеницима који обављају послове заштите и спасавања могу се, приликом обављања послова и задатака, доделити на коришћење основни и додатни делови интервентне униформе припадника ватрогасно-спасилачких јединица.

**в) Свечана униформа припадника ватрогасно-спасилачких јединица**

**Изглед свечане униформе припадника ватрогасно-спасилачких јединица**

**Члан 106.**

Свечана униформа припадника ватрогасно-спасилачких јединица је тамно-плаве боје, а на појединим деловима налазе се апликације црвене боје. Беле боје су свечана кошуља и свечане рукавице. Црне боје су свечане ципеле и каиш. Црвене боје су акселбендер и свечан појас (ешарпа) са металном копчом (пафтом). Светло плаве боје је кошуља кратак рукав. Сребрно-беле боје је шнала за кравату. Светло-драп боје су унихоп чарапе.

**Делови свечане униформе припадника ватрогасно-спасилачких јединица**

**Основни делови**

**Члан 107.**

Основни делови свечане униформе припадника ватрогасно-спасилачких јединица су:

* + 1. шапка,
    2. шешир,
    3. блуза (сако),
    4. свечана кошуља,
    5. кошуља кратак рукав,
    6. кравата,
    7. шнала за кравату,
    8. пуловер,
    9. панталоне,
    10. сукња,
    11. каиш,
    12. чарапе,
    13. унихоп чарапе,
    14. свечане ципеле (мушке и женске),
    15. мантил са улошком и
    16. ознаке на униформи.

**Додатни делови**

**Члан 108.**

Додатни делови свечане униформе припадника ватрогасно-спасилачких јединица су:

1. акселбендер,
2. свечани појас (ешарпа) са металном копчом (пафтом) и
3. свечане рукавице.

**Ношење свечане униформе припадника ватрогасно-спасилачких јединица**

**Члан 109.**

Одредбе ове уредбе којима се прописује начин ношења делова свечане униформе и ношења одликовања и медаља припадника полиције односе се и на свечану униформу припадника ватрогасно-спасилачких јединица.

Свечана униформа припадника ватрогасно-спасилачких јединица носи се у случајевима прописаним чланом 22. ове уредбе.

**Члан 110.**

Свечану униформу припадника ватрогасно-спасилачких јединица носе руководиоци високог и средњег нивоа руковођења у ватрогасно-спасилачким јединицама и руководиоци средњег нивоа руковођења у Националном тренинг центру за ванредне ситуације.

Начелник Сектора за ванредне ситуације, на предлог руководиоца организационе јединице, може одобрити да свечану униформе припадника ватрогасно-спасилачких јединица привремено задужују и у прописаним случајевима носе и други припадници ватрогасно-спасилачких јединица.

**III. ОЗНАКЕ НА УНИФОРМИ**

**Члан 111.**

Ознаке на униформи су опште, посебне и ознаке чина.

Опште ознаке су значка и застава Републике Србије.

Посебне ознаке су ознака на шапки, капи, шеширу, беретки или качкету, ознаке на реверу, ознака припадности (амблем организационе јединице, линије рада или установе), плочица са презименом, трака са презименом, трака са презименом и бројем службене значке, ознаке специјалности и ознаке крвне групе.

Ученици средње школе основане за потребе унутрашњих послова и студенти Криминалистичко-полицијског универзитета носе амблем установе и, уместо ознаке чина, носе ознаку разреда, односно године студија.

**Члан 112.**

Боја ознака на униформи прилагођава се боји униформе.

Натписи на ознакама су, по правилу, на ћириличком писму, а само изузетно, због потреба организационих јединица и латиничним писмом на енглеском језику.

Ознаке могу бити везене/ткане, металне, флуоресцентне и силиконске ознаке.

На ознакама чина, на редовној и свечаној униформи, розета сребрно-беле или златно-жуте боје, може бити везена/ткана или од метала.

**Члан 113.**

Ознаке на униформиносе се постављене на спољним деловима униформе и качкета, капе, шапке, беретке, односно шешира.

Опште ознаке носе се тако да је значка на левој страни у висини груди, а застава Републике Србије на рукаву леве руке.

Посебне ознаке носе се тако да се амблем организационе јединице или линије рада носи на рукаву десне руке; плочица и чичак трака – ознака презимена са или без броја службене значке носи се, по правилу, на десној страни груди у висини значке; ознаке на реверу носе се на сакоу (блузи); ознаке специјалности и ознаке крвне групе носе се на униформи САЈ-а и униформи посебних јединица полиције.

Ознаке чинова носе се на раменом делу униформе или на чичак траци у висини груди.

**Члан 114.**

Поред ознака из става 111. ове уредбе, на појединим деловима униформе може бити истакнут назив организационе јединице или линије рада.

**Члан 115.**

Изглед ознака на униформи дат је у прилогу ове уредбе и чини њен саставни део (*Прилог 1*).

**IV. РАДНО И СВЕЧАНО НАСТУПНО ОДЕЛО**

**Радно одело**

**Члан 116.**

Радно одело полицијских службеника из члана 8. став 1. ове уредбе има следеће делове:

1. кошуља дуг рукав,
2. кошуља кратак рукав (у белој боји),
3. панталоне (у тегет плавој боји),
4. сукња (у тегет плавој боји),
5. џемпер (у тегет плавој боји),
6. сако (у тегет плавој боји),
7. ешарпа (марама) у индиго плавој боји са сребрном ознаком значке Министарства,
8. мајица кратак рукав беле боје.

Радно одело из става 1. овог члана носи се у радно време.

**Свечано наступно одело**

**Члан 117.**

Свечано наступно одело полицијских службеника из члана 8. став 2. ове уредбе израђује се у тамно-плавој и белој боји.

Свечано наступно одело у тамно-плавој боји чине:

1. шапка,
2. шешир,
3. блуза,
4. бела кошуља дуг рукав,
5. бела кошуља кратак рукав,
6. кравата,
7. панталоне,
8. сукња,
9. каиш црне боје,
10. мантил са улошком,
11. пуловер,
12. чарапе црне боје,
13. свечане ципеле црне боје,
14. свечане рукавице беле боје,
15. акселбендер сребрно-беле боје,
16. свечани појас (ешарпа) са металном копчом (пафта) сребрно-беле боје,
17. ознаке.

Свечано наступно одело у белој боји чине:

1. шапка,
2. блуза (сако),
3. мајица,
4. кошуља дуг рукав,
5. кошуља кратак рукав,
6. кравата тамно-плаве боје,
7. шнала за кравату,
8. панталоне,
9. чарапе беле боје,
10. свечане ципеле беле боје,
11. акселбендер,
12. свечани појас (ешарпа) са металном копчом (пафта),
13. ознаке.

Свечано наступно одело из става 2. овог члана носи се на свечаностима које нису забавног карактера, приликом свечаних дефилеа у зимском периоду и на сахранама уз почасти.

Свечано наступно одело из става 3. овог члана носи се на концертима, свечаним парадама, приликом интонирања химне на свечаностима, приредбама, свечаним смотрама, академијама, летњим карневалима и другим службеним наступима.

**Члан 118.**

Свечано наступно одело је кројем истоветно деловима свечане униформе припадника полиције, осим блузе (сакоа) и мантила, који су дворедног копчања и еполета на којима се налази стилизовани знак харфе.

На начин ношења појединачних делова свечаног наступног одела примењују се одредбе ове уредбе којом се прописује начин ношења делова свечане униформе припадника полиције.

**V. ЗАЈЕДНИЧКЕ ОДРЕДБЕ О ДЕЛОВИМА, ИЗГЛЕДУ И НОШЕЊУ УНИФОРМЕ ЗА ПОЛИЦИЈСКЕ СЛУЖБЕНИКЕ**

**Члан 119.**

Полицијски службеник дужан је да униформу одржава уредном и чистом, према упутствима произвођача, и носи је на начин прописан овом уредбом.

Забрањено је прекрајање и мењање облика делова униформе, комбиновано ношење униформе и цивилне одеће, ношење других ознака осим прописаних, као и уступање делова униформе неовлашћеном лицу.

**Члан 120.**

Када се задаци извршавају у патроли, групи или јединици, полицијски службеници по правилу носе једнообразне делове униформе, о чему се стара надређени полицијски службеник.

Полицијском службениику није дозвољено ношење униформе или делова униформе када је учесник јавног окупљања, осим оних која се организују у складу са одредбама прописа о штрајку, за време привременог удаљења са рада, коришћења годишњег одмора, привремене спречености за рад или другог одсуства са рада.

**Члан 121.**

Полицијски службеник који се упућује на рад у иностранство, носи униформу у случајевима када је то предвиђено међународним споразумом или на основу претходне писане сагласности надлежних органа земље домаћина.

Када је полицијски службеник ангажован за рад у иностранству у складу са међународним споразумом, на униформи, поред ознака прописаних овом уредбом, носи и ознаке утврђене међународним прописима.

Полицијски службеник из става 1. овог члана носи униформу коју сачињавају делови редовне униформе припадника полиције или друге униформе прописане овом уредбом, израђене од материјала чије техничке карактеристике одговарају климатским и метеоролошким условима земље у коју се упућује.

Приликом присуства на пријемима у дипломатско-конзуларним представништвима полицијски службеник из става 1. овог члана носи свечану униформу.

**Члан 122.**

Одредбе о ношењу униформе сходно се примењују и на ученике средње школе основане за потребе унутрашњих послова, полазнике основне полицијске обуке, полазнике основне обуке за припаднике ватрогасно-спасилачких јединица и студенте Криминалистичко-полицијског универзитета.

**Члан 123.**

Приликом распоређивања, односно премештаја на друго радно место, полицијски службеник раздужује делове униформе који нису прописани актом из члана 5.. ове уредбе за радно место на које се распоређује, односно премешта.

**Члан 124.**

Полицијски службеник коме престане радни однос у Министарству раздужује основне и додатне делове униформе којом је задужен, осим свечане униформе.

**Члан 125.**

Техничке карактеристике, врсте, количине задужења и рокове употребе делова униформе прописаних овом уредбом утврђује министар посебним актима.

**VI. ПРЕЛАЗНЕ И ЗАВРШНЕ ОДРЕДБЕ**

**Члан 126.**

Набавка делова униформе, радног одела, свечаног наступног одела и ознака прописаних овом уредбом спроводи се у складу са кадровским планом и расположивим финансијским средствима.

До спровођења набавки из става 1. овог члана полицијски службеници носе униформу и ознаке сагласно прописима који су важили до дана ступања на снагу ове уредбе.

**Члан 127.**

Даном ступања на снагу ове уредбе престаје да важи Уредба o униформи, ознакама и опреми полицијских службеника („Службени гласник РС”, бр. 34/19 и 120/20).

**Члан 128.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-6811/2023

У Београду, 27. јула 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |